Konstabel vermoor glo vriend, verloofdeFoto bloot ter illustrasie. (Argieffoto: SAPD) ŉ KwaZulu-Natalse polisiekonstabel sal na verwagting vandag in die hof verskyn op aanklag dat hy ŉ vriend en later sy verloofde doodgeskiet het. Die konstabel, verbonde aan die Bishopstown-polisiestasie buite Pietermaritzburg, het hom Maandag aan die polisie oorgegee. Volgens Lizzy Suping, woordvoerder van die onafhanklike polisieondersoekdirektoraat (Opod), het die beampte na bewering Vrydag sy vriend doodgeskiet en Sondag sy verloofde. Albei liggame is in bosse by Msinga gevind. Die konstabel sal na verwagting vandag in die Pomeroy-landdroshof verskyn. Die ondersoek na die voorval duur voort. Die slagoffers se name is nie bekend gemaak nie. Die motief vir die voorval is ook nog nie duidelik nie.